Rīga, 17. februāris. 19. februārī pl. 16.45 Daugavpils domes administrācijas Rīgas birojā notiks Māra Grunska fotoizstādes "232 KM" atklāšana. Izstādē būs apskatāmi 16 jaunā fotomākslinieka darbi, kā arī vairākas autora veidotas instalācijas.
Izstādes nosaukums ir simbolisks - 232 kilometri ir attālums starp divām pilsētām – Rīgu un Daugavpili. Māris, kā daudzi citi studenti, dzīvo divās pilsētās un pārnedēļas mēro šo attālumu, lai nokļūtu mājās. Izstādes mērķis nav salīdzināt Rīgu un Daugavpili, bet parādīt divas dzīvesvides, jo fotogrāfs uzskata, ka abas pilsētas papildina viena otru - Rīgā rodas idejas, kas tiek realizētas Daugavpilī, savukārt Daugavpilī var labāk saprast, kā labāk tikt galā ar Rīgas problēmām.
Par izstādes titulbildi izvēlēta fotogrāfija ar diviem putniem uz baznīcas jumta. Kaija – neoficiāls Daugavpils simbols, savukārt gailis – viens no Rīgas simboliem.
Savai pirmajai personālizstādei Māris nav izvēlējies stingru tematiku - darbos ir daudz atšķirīgu objektu, kas parādīti no neparastiem skatpunktiem, neierastos laikos un kombinācijās. Nav arī konkrētas koncepcijas par krāsām – darbi ir gan melnbalti, gan krāsaini.
Māris studē maģistrantūrā Latvijas universitātes Bioloģijas fakultātē. Studijas ietekmē arī fotogrāfiju – ir vairāki darbi, kas veltīti Daugavpils cietoksnim, kur katru gadu notiek sikspārņu monitorings, tāpat aizskartas arī ekoloģijas problēmas.
Māris kā daudzi jaunie mākslinieki fotogrāfiju nav mācījies. Sākumā izmantojis "Zenītu" un fotografējis saulrietus, bet ar laiku pievērsies šai nodarbei nopietnāk, sācis apmeklēt fotopulciņu, izlikt darbus internetā.
Izstāde apskatāma no 19. februāra līdz maijam Daugavpils domes administrācijas Rīgas biroja telpās Meistaru ielā 23.- 3. stāvā.